ANC kom te maklik weg met swak oordeel
Onderwerp: ANC kom te maklik weg met swak oordeel Sun Jul 25, 2010 2:44 pm
deur Dries Sutherland, Faerie Glen
Die gebruik van die ANC-regime om te lieg soos dit hulle pas wanneer hul powere regering aan die kaak gestel word, is welbekend. Voeg hierby die ontplooiing van kaders in belangrike poste waarvoor hulle hoegenaamd nie opgewasse is nie, boonop teen salarispakkette wat onder die gehate apartheid-regime ongehoord was.
Die ergste hiervan is dan die her-ontplooiing van dié kaders (meestal na poste met hoër salarisse) wanneer hulle so 'n gemors aanvang dat dit nie langer weggesteek kan word nie.
Kan ek 'n paar praktiese voorbeelde byvoeg: Die werklike koste van die Eskom-episodes. Die manier waarop infrastruktuur toegelaat is om vernietig te word, byvoorbeeld paaie, spoorweë, water en rioleringinstallasies. Voeg hierby die dienslewering in die meeste staats- en semi-staatsinstellings, munisipaliteite en al die ander plekke waar daar kwansuis 'n ANC-kader in beheer moet wees!
Laat ek onmiddellik ook aan diegene in die ANC wat wel goeie werk doen krediet gee. Persentasiegewys nie veel nie, maar darem!
Ek het baie waardering vir die media om dié dinge aan die kaak te stel. Dieselfde geld die opposisiepartye. Meermale voel dit egter of die ANC te maklik wegkom met hul swak oordeel, leuens en dergelikhede.
Hoe is dit moontlik dat al hierdie dinge bekend is, inwoners van townships en plakkerskampe betoog en afbrand oor swak dienslewering, maar in elke verkiesing stem hulle weer vir die ANC?
My kop is te plat om hierdie ding te verstaan! Maar êrens moet daar tog slimmer ouens as ek wees wat sin kan maak uit hierdie totale onsinnigheid. Wat van iemand wat navorsing hieroor kan doen en miskien beloon word met 'n doktorsgraad? Kan die totale vermorsing sedert 1994 weens hierdie dinge ook bereken word in randterme?
Ek weet om by bedrae uit te kom sal baie duimsuig gedoen moet word, maar erger as die leuens van die ANC kan dit tog nie wees nie!